ตลท.มองเงินนอกยังเข้าไทย‘KBANK’อวดกำไรพุ่ง16%
ตลท.มองเงินทุนไหลเข้าเอเชียไทยต่อ แต่อย่าวางใจเงินเข้าออกเร็ว &#8220;กสิกร&#8221; กำไรโต 16%
11 ส.ค. 2554

ตลท.มองเงินทุนไหลเข้าเอเชียไทยต่อ แต่อย่าวางใจเงินเข้าออกเร็ว “กสิกร” กำไรโต 16%
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า เม็ดเงินลงทุนต่างชาติน่าจะไหลเข้าตลาดหุ้นในภูมิภาคเอเชียต่อ ซึ่งรวมถึงตลาดหุ้นไทยด้วย เนื่องจากสภาพคล่องทางการเงินยังล้นโลกอยู่ ขณะเดียวกันมีข่าวเรื่องการปรับลดความน่าเชื่อถือในสหรัฐ เม็ดเงินจึงต้องหาแหล่งลงทุนอื่นที่ให้ผลตอบแทนดีกว่า 
อย่างไรก็ดี นักลงทุนต้องลงทุนด้วยความระมัดระวังและจับตาทิศทางเงินทุนต่างชาติอย่างใกล้ชิด เพราะตลอด 6 เดือนที่ผ่านมาดัชนีหุ้นไทยผันผวนตามเม็ดเงินไหลเข้าออก โดยสิ้นปี 2553 เงินทุนไหลออกจากสหรัฐและเข้าตลาดหุ้นในเอเชีย ขณะที่เดือนม.ค.ที่ผ่านมาเงินทุนไหลกลับเข้าสหรัฐ ส่งผลให้มีแรงเทขายสุทธิในตลาดหุ้นไทยถึง 2.8 หมื่นล้านบาท แต่ช่วง 2 เดือนที่ผ่านมา เงินทุนต่างชาติได้ไหลกลับเข้าตลาดหุ้นเอเชียและไทยอีกครั้ง 
กรรมการผู้จัดการ ตลท. กล่าวว่า การที่หุ้นไทยยืนเหนือระดับ 1,100 จุดได้ เพราะตลาดหุ้นไทยมีปัจจัยบวก 4 ประการ คือ มีสภาพคล่องสูงสุดในกลุ่มประเทศอาเซียน ผลประกอบการของบริษัทจดทะเบียนออกมาดี ผลประกอบการกลุ่มธนาคารพาณิชย์ไตรมาสแรกที่เริ่มทยอยออกมา อีกทั้งแนวโน้มระยะยาวยังเติบโตต่อเนื่อง เพราะไทยเป็นศูนย์กลางกลุ่มประเทศอินโดจีนที่ถูกล้อมรอบด้วยประเทศที่ยังมีเศรษฐกิจเติบโตดี รวมทั้งปัจจัยในประเทศที่จะมีการเลือกตั้งเกิดขึ้น ทำให้นักลงทุนต่างชาติกังวลน้อยลง 
สำหรับกรณีที่คณะกรรมการนโยบายการเงิน (กนง.) ของธนาคารแห่งประเทศไทยปรับขึ้นอัตราดอกเบี้ยนโยบายอีก 0.25% ไม่ส่งผลกระทบต่อตลาดหุ้นไทย เนื่องจากนักลงทุนได้รับรู้ข่าวไปก่อนแล้ว และภูมิภาคเอเชียจะใช้นโยบายขึ้นดอกเบี้ยเพื่อสกัดเงินเฟ้อ 
ด้านนายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย (KBANK) กล่าวว่า ไตรมาสแรกธนาคารและบริษัทย่อยมีกำไรสุทธิ 6,114 ล้านบาท เพิ่มขึ้นจากไตรมาสก่อน 15.75% และเพิ่มขึ้นจากไตรมาสเดียวกันของปีก่อนถึง 48.90% โดยไตรมาสแรกมีรายได้ดอกเบี้ยสุทธิ 12,945 ล้านบาท เพิ่มขึ้นจากไตรมาสก่อน 470 ล้านบาท หรือ 3.77% และเมื่อเทียบกับไตรมาสเดียวกันของปีก่อน เพิ่มขึ้น 2,053 ล้านบาท หรือ 18.85%